ועדת הכספים, כנסת 17, פרוטוקול מספר 891, 2008-09-15 10:00

אבישי ברוורמן: אנחנו כהרגלנו פותחים בזמן ואפילו אני מזמין את חבר הכנסת ראובן ריבלין להצטרף לשולחן הוועדה.

אבישי ברוורמן: שלושה דברים.

אבישי ברוורמן: קודם כל, בנושא מכוני המחקר במשרד התשתיות הלאומיות, כולל נושא מכון חקר הימים והאגמים, קיבלתי דיווח מאוד מעודד מפרופ' בנימין זאב בגין שהתהליכים הם בשלב מאוד מתקדם, לקראת חתימה.

אבישי ברוורמן: אני מברך אותם שיגיעו לחתימה בנושא הזה.

אבישי ברוורמן: בכל מקרה, אם יהיו אלו שהם קשיים, אנחנו נקיים בשבוע הבא ישיבה, כדי לעודד את החתימה לפני גמר חתימה טובה.

אבישי ברוורמן: דבר שני, במסגרת הפיקוח שלנו על המשא ומתן לגבי רשות השידור, מר מוטי שקלאר דיווח לי הבוקר שהמשא ומתן מתקדם.

אבישי ברוורמן: אנחנו עוקבים אחריו, אם יהיה צורך, נעלה את זה גם לדיון בשבוע הבא.

אבישי ברוורמן: הנושא השלישי, ואני אומר את זה בקצרה.

אבישי ברוורמן: מפאת כבודם של האנשים, אני מעדיף לא להרחיב.

אבישי ברוורמן: אתמול בשעה מאוחרת בלילה פנו אליי ממזכירות הממשלה לגבי העובדה שמשום מה, בהחלטה כנראה של היועץ המשפטי במשרד ראש הממשלה, הופסקו שירותי ההסעה לאלמנתו של מר לוי אשכול, גב' מרים אשכול.

אבישי ברוורמן: עד הבוקר קיבלתי את הנייר מהמזכיר, לא קיבלתי חוות דעת של היועצת המשפטית, אלא אם כן, אני מבין מגב' שגית אפק שהיתה חוות דעת בעל פה.

אבישי ברוורמן: אני פונה בזה למזכירות משרד ראש הממשלה, בלי שום קשר לכך שמר לוי אשכול היה מגדולי ראשי הממשלה של ישראל, לא רוצה להיכנס לעניין הזה---

ראובן ריבלין: כי אז ייווצר מצב שבו לא ניתן לאשת ראש הממשלה הסעות, בגלל שבעלה לא היה מה---

אבישי ברוורמן: אלמנתו של ראש הממשלה, מה שהיא מקבלת זה שירותי הסעה מינימליים.

אבישי ברוורמן: מפאת כבודה, כפי שהיא קיבלה עד היום, והיא איננה אישה צעירה, אני פונה בכך למזכירות הממשלה, אנא מכם, תפתרו את זה מיד, ולא, אנחנו נמצא את הדרך המשפטית לאשר את זה בשבוע הבא, ואני לא רוצה שזה יגיע לכאן, אני לא רוצה שזה ייפתח כאן.

אבישי ברוורמן: אני חושב שליטיגציה צריך בחכמה, ובמקרה הזה אני לא רוצה אפילו להוסיף מה אני חושב על הליטיגציה הזאת.

אבישי ברוורמן: לכן אני חוזר ופונה למשרד ראש הממשלה, תחדשו את התשלומים לאלמנת ראש הממשלה, תמשכו את המכתב הזה, תאשרו את שירותי ההסעה.

אבישי ברוורמן: אני לא אומר 'במידה ולא', אנחנו נמצא את הפתרון.

אבישי ברוורמן: אבל אני חושב – די ביזיון וקצף.

אבישי ברוורמן: תודה רבה.